Diari Oficial de la Generalitat Valenciana


Sumari del DOGV 596, del 28-05-1987 (1987/808870)

ORDRE de 15 de maig de 1987, de la Conselleria de Sanitat i Consum, per la qual es crea el Banc de Sang d'Alacant, del Centre de Transfusió de la Comunitat Valenciana.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/05/15/(1)/dof/vci/html**

### Dades del document

Número de DOGV
:   596

Data del DOGV
:   28-05-1987

Secció del DOGV
:   DISPOSICIONS GENERALS

Número del document
:   1987/808870


Data del document
:   15-05-1987

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

Ordre de 15 de maig de 1987, de la Conselleria de Sanitat i Consum, per la qual es crea el Banc de Sang d'Alacant, del Centre de Transfusió de la Comunitat Valenciana.  
El Decret 174/1985, de 28 d'octubre, pel qual es creà el Centre de Transfusió de la Comunitat Valenciana, preveia, en el seu article tercer, la possibilitat de creació de nous establiments del Centre de Transfusió a les províncies de Castelló i Alacant, quan la concentració de població i les necessitats sanitàries ho aconsellassen.  
Alacant compta amb una població que ultrapassa àmpliament el milió d'habitants, ocupant, dins el conjunt de les províncies espanyoles, el sisé lloc quant a indicadors demogràfics laborals i econòmics. Per altra banda, la Universitat d'Alacant disposa de Facultat de Medicina i d'Escola Universitària d'Infermeria, alhora que als Centres Hospitalaris de l'Institut Nacional de la Salut s'imparteixen ensenyances postgraduades per a la formació d'especialistes en hematologia i hemoteràpia. Finalment, l'engegada dels Hospitals de Dénia i de la Vila Joiosa suposa una important ampliació de la cobertura assistencial que hi determina un notable increment de l'activitat hemoteràpica.   
Tots aquests factors aconsellen que la demanda hemoteràpica d'Alacant siga atesa des de la pròpia província, mitjançant la creació d'un centre adequat a les seues noves necessitats. Precisament aquestes necessitats i l'esforç conjunt de diferents Administracions coadjuvants en la creació del centre fan possible que aquest assumesca un ampli contingut funcional, sens perjudici de la seua dependència i coordinació amb el Centre de Transfusió de la Comunitat Valenciana i els seus òrgans directius.   
En atenció d'aquests motius, fent ús de les atribucions conferides per la Disposició Final Segona del Decret 174/1985, de 28 d'octubre.   
ORDENE:   
Article primer  
Es crea un nou establiment del Centre de Transfusió de la Comunitat Valenciana a la província d'Alacant, la denominació del qual serà la de Banc de Sang d'Alacant, i que tindrà, dins de l'àmbit geogràfic provincial a què pertany, les funcions i règim que s'estableixen en la present disposició.   
Article segon  
El Banc de Sang d'Alacant tindrà les següents funcions:   
a) Promoció de l'hemodonació i les plasmafèresis voluntàries.   
b) Programació i execució de totes les extraccions de sang extrahospitalàries mitjançant equips mòbils.   
c) Processament de totes les unitats de sang.   
d) Forniment de sang i derivats a tots els Hospitals i Centres Sanitaris, públics i privats de la província d'Alacant, així com d'altres comarques que al seu dia li podran assignar els òrgans directius del Centre de Transfusió.   
e) Producció d'hemocomponents que en una primera fase serien els següents: concentrat d'hematies, plasma fresc, plasma modificat, concentrat de plaquetes i crioprecipitats.   
Posteriorment, s'hi podrà diversificar l'oferta d'hemoderivats quan els plans de producció del Centre de Transfusió de la Comunitat Valenciana ho estimaràn convenient.   
f) Desenvolupament de les tècniques de tipatge HLA en connexió amb el Centre de referència constituït pel Centre de Transfusió de la Comunitat Valenciana.   
g) Control dels problemes derivats d'immunohematologia i d'hemoteràpia, dins de la seua àrea d'actuació.   
h ) Assessorament als òrgans directius del Centre Comunitari en matèria d'hemoteràpia, així com participació en els programes d'investigació i de docència que aquell puga establir.   
Article tercer  
El Banc de Sang d'Alacant serà regit per:   
a) El Consell de Direcció del Centre de Transfusió de la Comunitat Valenciana.   
b) El Director del Centre de Transfusió de la Comunitat Valenciana.   
c) El Director Mèdic del Banc de Sang d'Alacant, que s'integrarà com a vocal en el Consell de Direcció, conformement amb allò previst en l'article cinqué del Decret 174/85, de 28 d'octubre.   
Article quart  
El Director Mèdic del Banc de Sang, sota la dependència dels òrgans directius del Centre de Transfusió de la Comunitat Valenciana, tindrà com a funcions:   
a) Complir i fer complir les disposicions que regiran el Banc de Sang, així com les directrius emanades del Director del Centre de Transfusions de la Comunitat Valenciana.   
b) Coordinar i inspeccionar els distints serveis del Banc de Sang, a fi d'acomplir els objectius assignats.   
c) Autoritzar les despeses i responsabilitzar-se dels fons a justificar que se li entreguen per a la gestió econòmica del Banc de Sang.   
d) Realitzar la memòria anyal de la gestió del Banc de Sang i confeccionar la proposta d'avantprojecte de pressuposts que sotmetrà a l'aprovació dels òrgans directius del Centre de Transfusió de la Comunitat Valenciana.   
e) Aquelles altres que li encomanen o deleguen els òrgans directius del Centre de Transfusió de la Comunitat Valenciana.   
Article cinqué  
La provisió del lloc de Director del Banc de Sang d'Alacant es realitzarà pel procediment de lliure designació del Conseller de Sanitat i Consum, essent-hi d'aplicació el previst en el Decret 173/1986, de 29 de desembre, del Consell, pel qual es regula provisionalment el règim de personal pertanyent al Centre de Transfusió de la Comunitat Valenciana.   
DISPOSICIO ADDICIONAL  
Els vocals prevists en l'article cinqué del Decret 174/85, de 28 d'octubre, del Consell de la Generalitat Valenciana, representants de les Diputacions provincials, Bancs de Sang Hospitalaris dels sectors públic i privat i de l'Organització Mèdica Col·legial seran designats, de forma rotatòria, entre els representants de les tres províncies de la Comunitat Valenciana.   
DISPOSICIO FINAL  
La present Ordre entrarà en vigor l'endemà de la publicació al Diari Oficial de la Generalitat Valenciana.   
València, a 15 de maig de 1987.   
El Conseller de Sanitat i Consum,  
JOAQUIM COLOMER I SALA


Còpia Permalink ELI